पीयूष जैन के कानपुर- कन्नौज ठिकाने से कैश, सोने के बिस्किट समेत कुल 213 करोड़ जब्त, DRI ने कस्टम एक्ट में केस दर्ज किया
डीआरआई को शक है दुबई से ये सोना तस्करी के जरिए लाया गया और इसी वजह से सोने के बिस्किट के सीरियल नंबर मिटाने की कोशिश की गई है।
नयी दिल्ली: पीयूष जैन के कानपुर और कन्नौज दोनों ठिकानों से कुल जब्ती 213.45 करोड़ रुपए की है। कानपुर से 177.45 करोड़ रुपए कैश, कन्नौज से 19 करोड़ रुपए कैश, 23 किलो सोने के बिस्किट जिसकी कीमत 11 करोड़, चंदन की लकड़ी का तेल 600 किलो जिसकी कीमत 6 करोड़ रुपए है। कैश को जीएसटी विभाग ने सीज करके CGST एक्ट के सेक्शन 132 के तहत कार्रवाई की जबकि बरामद 23 किलो सोने के बिस्किट को कल डीआरआई ने अपने कब्जे में ले लिया था। आज डीआरआई ने कस्टम एक्ट 110 के तहत पीयूष जैन के खिलाफ केस दर्ज कर लिया है। डीआरआई को शक है दुबई से ये सोना तस्करी के जरिए लाया गया और इसी वजह से सोने के बिस्किट के सीरियल नंबर मिटाने की कोशिश की गई है। डीआरआई जल्द कोर्ट में आवेदन देकर पीयूष जैन की कस्टडी लेगी ताकि विदेश से सोना किस तरीके से लाया गया,  कितने कस्टम ड्यूटी का फर्जीवाड़ा किया गया और दुबई समेत सिंगापुर में वो कौन सी कंपनी है जो इत्र के रॉ मैटिरियल के बदले कस्टम एक्ट का उलंघन करके सोने के बिस्किट पीयूष जैन को भेज रही थी। सीबीआईसी अधिकारियों द्वारा नकदी की यह अब तक की सबसे बड़ी जब्ती है।आपको बता दें कि टैक्स चोरी के आरोप में गिरफ्तार किए गए इत्र व्यवसायी पीयूष जैन को जैन को रविवार को गिरफ्तार किया गया था। सोमवार को जिला अदालत ने 14 दिन की न्यायिक हिरासत में भेजने का आदेश दिया।  अदालत में पेश किए जाने से पहले जैन का चिकित्सीय परीक्षण कराया गया और उसकी कोविड-19 जांच भी हुई जिसकी रिपोर्ट के मुताबिक उसे ऐसा कोई संक्रमण नहीं है।